TIDLOR ส่งซิก Q2 โตต่อ รับดีมานด์เพิ่ม มั่นใจปี 65 สินเชื่อโตเข้าเป้า 25%
TIDLOR ส่งซิกผลงานไตรมาส 2/65 โตต่อ วางแผนปี 65 ขยายสาขาอีกกว่า 300 แห่ง รองรับดีมานด์เพิ่มสูงขึ้น คาดดันพอร์ตสินเชื่อทั้งปีโต 20-25%
TIDLOR ส่งซิก Q2 โตต่อ วางแผนปี 65 ขยายสาขาอีกกว่า 300 แห่ง รองรับดีมานด์เพิ่มสูงขึ้น คาดดันพอร์ตสินเชื่อทั้งปีโต 20-25%
14 ก.ค. 2565

นายปิยะศักดิ์ อุกฤษฎ์นุกูล กรรมการผู้จัดการใหญ่ บริษัท เงินติดล้อ จำกัด (มหาชน) หรือ TIDLOR เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 20 พ.ค.2565 ว่า ไตรมาส 1/2565 บริษัทมีกำไรสุทธิอยู่ที่ 940 ล้านบาท เติบโต 18% จากช่วงเดียวกันของปีก่อนและสูงกว่าไตรมาสก่อนหน้า เนื่องจากความต้องการสินเชื่อและประกันภัยที่เพิ่มขึ้น โดยยอดปล่อยสินเชื่อและเบี้ยประกันภัยเติบโตในระดับที่น่าพอใจ เนื่องจากผลตอบรับที่ดีจากการให้ลูกค้าสามารถผ่อนจ่ายชำระเบี้ยประกันภัยรถด้วยเงินสด 0% สูงสุด 10 งวด
ส่วนการทำแคมเปญสินเชื่อจำนำทะเบียนรถยนต์และรถกระบะพร้อมบัตรติดล้อ สามารถตอบสนองความต้องการด้านสินเชื่อและอำนวยความสะดวกในการกดเงินสดจากตู้เอทีเอ็มของธนาคารพาณิชย์ชั้นนำทั่วประเทศกว่า 50,000 แห่งทั่วประเทศได้เป็นอย่างดี ส่งผลให้มียอดปล่อยสินเชื่อในเดือนมีนาคม 2565 ทำสถิติสูงสุดใหม่
ส่วนความคืบหน้าการออกบัตรติดล้อ ณ สิ้นไตรมาส 1/2565 ได้ออกบัตรไปแล้วกว่า 330,000 ใบ และได้รุกขยายสาขาเพิ่มอีก 102 แห่ง รวมเป็น 1,388 แห่ง จากแผนงานปี 2565 จะขยายสาขาใหม่รวม 300 แห่ง เพื่อตอบสนองความต้องการด้านสินเชื่อและประกันภัยได้อย่างครอบคลุมยิ่งขึ้น
ส่วนภาพรวมความต้องการสินเชื่อและประกันภัยในไตรมาส 2/2565 มีแนวโน้มที่ดีอย่างต่อเนื่อง เนื่องจากการผ่อนคลายมาตรการล็อกดาวน์ทำให้ผู้ประกอบการกลับดำเนินธุรกิจมากขึ้น ส่งผลให้เกิดความต้องการใช้สินเชื่อ เพื่อเสริมสภาพคล่องหรือรองรับการขยายธุรกิจ แม้สถานการณ์โควิด-19 ยังมีผู้ติดเชื้อรายใหม่ในประเทศยังอยู่ในระดับสูง แต่อาการไม่รุนแรง ทำให้ประชาชนออกมาเดินทางและทำกิจกรรมเพิ่มขึ้น
สำหรับทั้งปี 2565 บริษัทยังคงวางแผนที่จะขยายสาขาอย่างต่อเนื่อง โดยตั้งเป้าสินเชื่อปีนี้จะเติบโตประมาณ 20-25% จากการเปิดสาขาใหม่เพิ่มขึ้น โดยในไตรมาส 1/2565 เปิดสาขาใหม่แล้ว 100 สาขา ซึ่งในปีนี้คาดว่าจะเปิดไม่ต่ำกว่า 300 สาขา และตั้งเป้าการเติบโตของรายได้ค่าธรรมเนียมประกันวินาศภัย 30-35% ขณะที่ Credit Cost คาดว่าจะอยู่ในเกณฑ์ที่ดีต่ำกว่า 1.5%